text:
или до постъпления от реализацията на подобни инвестиции, извършени от някои от фондовете, изброени в подпараграфи (I) до (III) на този параграф, или от изплащането на комисиони, такси или други възнаграждения.
 ГЛАВА ШЕСТА.
 ОРГАНИЗАЦИЯ И УПРАВЛЕНИЕ
 Член 22
 Структура
 Банката ще има Съвет на управителите, Съвет на директорите, Президент, един или повече Вицепрезиденти и служители и чиновници според необходимостта.
 Член 23
 Съвет на управителите. Състав
 1. Всеки член ще бъде представен в Съвета на управителите, като назначи един управител и един заместник. Управителят и заместникът ще служат съобразно разпорежданията на назначаващата страна. Заместникът няма право да гласува освен при отсъствие на своя управител. На всяко от своите годишни събрания съветът ще избира един управител за председател, който ще изпълнява тази длъжност до избирането на следващия председател.
 2. Управителите и заместниците ще изпълняват задълженията си, без да получават възнаграждение от банката.
 Член 24
 Съвет на управителите. Правомощия
 1. Всички правомощия на банката ще бъдат отдадени на Съвета на управителите.
 2. Съветът на управителите може да делегира на Съвета на директорите всички свои правомощия с изключение на правото:
 (I)
 да приема нови членове и да определя условията за приемането им;
 (II)
 да увеличава или намалява уставния капитал на банката;
 (III)
 временно да изключва някой член;
 (IV)
 да решава апелативни искове, произлизащи от интерпретации или приложение на това споразумение, дадени от Съвета на директорите;
 (V)
 да разрешава сключването на общи споразумения за сътрудничество с други международни организации;
 (VI)
 да избира директорите и Президента на банката;
 (VII)
 да определя възнаграждението на директорите и на заместник-директорите, както и заплатите и другите условия на договора с Президента;
 (VIII)
 да одобрява, след обсъждане на ревизионния акт, общия баланс и отчета за приходи и разходи на банката;
 (IX)
 да определя резервите и да определя и разпределя чистата печалба на банката;
 (X)
 да изменя това споразумение;
 (XI)
 да решава прекратяването на операции на банката и да разпределя нейните авоари;
 и
 (XII)
 да упражнява такива други правомощия, които според това споразумение изрично са предоставени на Съвета на управителите.
 3. Съветът на управителите запазва всички свои правомощия по всички въпроси, които са делегирани или прехвърлени на Съвета на директорите, съгласно разпоредбите на параграф 2 на този член или споменати на друго място в това споразумение.
 Член 25
 Съвет на управителите. Процедура
 1. Съветът на управителите ще провежда годишно събрание или други подобни събрания, предвидени от съвета или свикани от Съвета на директорите. Събранията на Съвета на управителите ще бъдат свиквани от Съвета на директорите, когато са изискани от не по-малко от 5 членове на банката или от членове, притежаващи най-малко една четвърт от пълномощията за гласуване.
 2. Кворумът за всяко събиране на Съвета на управителите ще се състои от две трети от управителите при положение, че подобно мнозинство притежава не по-малко от две трети от пълномощията за гласуване.
 3. Съветът на управителите може да установи процедура, съгласно която Съветът на директорите може, когато намери, че подобно действие е уместно, да получи вот от управителите по специфичен въпрос, без да се свиква събрание на Съвета на управителите.
 4. Съветът на управителите и


text:
Съветът на директорите според правомощията им могат да приемат такива правила и разпоредби и да създават такива помощни органи, които биха били необходими или подходящи за ръководене на дейността на банката.
 Член 26
 Съвет на директорите. Състав
 1. Съветът на директорите ще бъде съставен от 23 членове, които няма да са членове на Съвета на управителите, от които:
 (I)
 11 ще бъдат избирани от управителите, представляващи Белгия, Дания, Франция, Федерална република Германия, Гърция, Ирландия, Италия, Люксембург, Нидерландия, Португалия, Испания, Великобритания, Европейската икономическа общност и Европейската инвестиционна банка;
 и
 (II)
 12 ще бъдат избирани от управителите, представляващи други членове, от които:
 а)
 4 от управителите, представляващи страните, изброени в Приложение А като страни от Централна и Източна Европа, имащи право да получават помощ от банката;
 б)
 4 от управителите, представляващи страните, изброени в Приложение А като други европейски страни;
 в)
 4 от управителите, представляващи страните, изброени в Приложение А като неевропейски страни.
 Директорите, както и избраните от управителите представители могат да представляват и членове, предоставили им своя глас.
 2. Директорите ще бъдат лица, висококомпетентни в икономическата и финансовата област, и ще се изберат съгласно изискванията на Приложение Б.
 3. Посредством мнозинство от не по-малко от две трети от управителите, притежаващи най-малко три четвърти от пълномощията за гласуване, Съветът на управителите може да увеличава или намалява броя или да ревизира състава на Съвета на директорите, за да взима предвид промяната в броя на членовете на банката. Без да се накърняват тези правомощия при последващи избори, броят и съставът на втория Съвет на директорите ще се определя според разпоредбите на параграф 1 от този член.
 4. Всеки директор ще посочи заместник с пълни правомощия да го представлява, когато той/тя отсъства. Директорите и заместниците ще бъдат поданици на страните членки. Никой член няма да бъде представляван от повече от един директор. Заместник може да участва в събрание на съвета, но може да гласува единствено, когато той/тя изпълнява задълженията на своя ръководител.
 5. Директорите ще заемат своите постове за срок 3 г. и могат да бъдат преизбирани при условие, че първият Съвет на директорите бъде избран от Съвета на управителите на първото му заседание, и ще заемат длъжността до следващото годишно събрание на Съвета на управителите или, по решение на Съвета на това годишно събрание, до последващото го годишно събрание. Те ще продължават да изпълняват служебните си задължения до избирането и до встъпването в длъжност на техните приемници. Ако постът на даден директор остане вакантен повече от 180 дни преди края на неговия илинейния мандат, управителите, които са избрали предишния директор, ще изберат за останалия период от време приемник съгласно разпоредбите на Приложение Б. За този избор е необходимо мнозинство от гласовете на тези управители. Ако постът на даден директор се оваканти 180 или по-малко дни преди края на неговия или на нейния мандат, приемникът може да бъде избран по същия начин за остатъка от мандата, като гласуват управителите, избрали предишния директор, при което е необходимо мнозинство от гласовете на гласуващите управители. Докато постът е вакантен, заместникът на предишния директор ще има правомощията на последния

type: contracts

jurisdiction: EU


text:
освен правото да назначава заместник.
 Член 27
 Съвет на директорите. Правомощия
 Без ущърб на правомощията на Съвета на управителите, разпоредени в чл. 24 на това споразумение, Съветът на директорите ще бъде отговорен за управлението на общите операции на банката и за тази цел, в допълнение на изрично дадените му с това споразумение правомощия, ще упражнява всички делегирани му от Съвета на управителите правомощия, и в частност:
 (I)
 ще подготвя работата на Съвета на управителите;
 (II)
 в съответствие с общите насоки, дадени от Съвета на управителите, ще определя стратегията на банката и ще взема решения, отнасящи се до заеми, гаранции, инвестиции, получаване на заеми от банката, предоставянето на техническа помощ и други дейности на банката;
 (III)
 на всяко годишно събрание ще предоставя за одобрение от Съвета на управителите финансовия отчет за всяка финансова година;
 и
 (IV)
 ще одобрява бюджета на банката.
 Член 28
 Съвет на директорите. Процедура
 1. Съветът на директорите обикновено ще функционира в основното седалище на банката и ще се събира всеки път, когато интересите на банката го изискват.
 2. За всяко събрание на Съвета на директорите ще се образува кворум от мнозинство на директорите при условие, че това мнозинство представлява не по-малко от две трети от общите пълномощия за гласуване.
 3. Съветът на управителите ще приеме правила, според които ако няма директор от дадена националност, съответният член може да изпрати представител без право на глас, който да присъства на всяко събрание на Съвета на директорите, на което се разглежда въпрос, специално засягащ този член.
 Член 29
 Гласуване
 1. Броят на гласовете, с които разполага всеки член, ще бъде равен на броя на подписаните дялове в основния капитал на банката. В случай че някой член не успее да плати някоя част от дължимата сума, отнасяща се до задълженията му относно платимите дялове, съгласно чл. 6 на това споразумение, докато подобно неплащане продължава, този член няма да е в състояние да разполага с този процент от броя на гласовете, който съответства на процента, с който дължимата, но неизплатена сума се отнася към общото количество платими дялове, подписани от този член, в основния капитал на банката.
 2. При гласуване в Съвета на управителите всеки управител разполага с пълномощия да гласува с броя на гласовете на члена, който той или тя представляват. С изключение на изрично споменатите в това споразумение случаи всички поставени пред Съвета на управителите въпроси ще се решават с мнозинство на пълномощията за гласуване на гласуващите членове.
 3. При гласуване в Съвета на директорите всеки директор ще разполага с пълномощия за гласуване, равни на броя на гласовете, с които разполагат управителите, които са го (я) избрали, и с тези, с които разполагат управителите преотстъпили му (й) своите гласове съгласно Раздел Д на Приложение Б. Директор, представляващ повече от един член, може да подаде гласовете на членовете, които представлява поотделно. Освен в случаите, изрично споменати в това споразумение и при вземането на решения, отнасящи се до общата политика, при които случаи подобни решения ще се приемат с мнозинство най-малко две трети от общите пълномощия за гласуване, всички останали въпроси ще


text:
се разрешават от Съвета на директорите с обикновено мнозинство на пълномощията за гласуване на членовете.
 Член 30
 Президент
 1. Съветът на управителите чрез гласуване с мнозинство на общия брой на управителите, притежаващи не по-малко от мнозинство от пълномощията за гласуване, ще избере Президент на банката. Президентът, докато изпълнява тази длъжност, не може да бъде управител, директор или заместник.
 2. Мандатът на президента е 4-годишен. Той/тя може да бъде преизбиран/а. Той/тя престава да изпълнява длъжността, когато реши Съветът на управителите с мнозинство от не по-малко от две трети от управителите, притежаващи най-малко две трети от пълномощията за гласуване. Ако по някаква причина постът на Президент се оваканти, Съветът на управителите съгласно разпоредбите, визирани в параграф 1 на този член, ще избере наследник за срок до 4 години.
 3. Президентът няма да гласува, освен когато той/тя има право на решаващия глас, в случаите на равно разделение на гласовете. Той/тя може да участва в заседания на Съвета на управителите и председателства заседанията на Съвета на директорите.
 4. Президентът е законният представител на банката.
 5. Президентът е ръководител на персонала на банката. Той/тя носи отговорност за организацията, назначаването и уволняването на служителите и чиновниците съгласно разпоредбите, които бъдат приети от Съвета на директорите. При назначаването на служители и чиновници той/тя, в зависимост от първостепенното изискване за ефективност и техническа компетентност, набира персонала на широка географска основа измежду членовете на банката.
 6. Президентът ръководи според указанията на Съвета на директорите текущата работа на банката.
 Член 31
 Вицепрезидент/и
 1. Съветът на директорите по препоръка на Президента назначава един или повече вицепрезиденти. Вицепрезидентът ще заема поста си за такъв срок, ще упражнява такава власт и ще изпълнява такива функции при администрирането на банката, които се определят от Съвета на директорите. При отсъствие или невъзможност на Президента да изпълнява функциите си Вицепрезидентът ще упражнява властта и ще изпълнява функциите на Президент.
 2. Вицепрезидентът може да участва в събрания на Съвета на директорите, но няма да има право на глас, освен когато той/тя ще има право на решаващия глас.
 Член 32
 Международен характер на банката
 1. Банката няма да приема Специални фондове или други заеми или помощ, които могат по някакъв начин да застрашават, отклонят или по друг начин да променят нейната цел или функции.
 2. Банката, нейният Президент, Вицепрезидент/и, служители и чиновници при вземане на решения ще се ръководят единствено от съображения, съответстващи на целта, функциите и операциите на банката така, както са определени в това споразумение. За постигане на целта и функциите на банката подобни съображения ще бъдат безпристрастно преценявани.
 3. Президентът, Вицепрезидентът/ите, служителите и чиновниците на банката са длъжни при изпълнение на задълженията си да служат на банката и на никой друг орган. Всеки член на банката ще съблюдава международния характер на тези задължения и ще се въздържа от каквито и да са опити за въздействие върху служителите й, когато те изпълняват своите задължения.
 Член 33
 Седалище, представителства, клонове
 1. Главното седалище на банката ще се намира в Лондон.
 2. Банката може да открива представителства или клонове на територията на всеки член на банката.
 Член 34


text:
Депозитари и канали за комуникации
 1. Всеки член ще посочи своя централна банка или друга подобна институция, която ще е съгласувана с банката, за депозитар на всички авоари на банката, както и на други нейни активи.
 2. Всеки член ще посочи подходящо официално лице, с което банката може да се свързва по въпроси, произтичащи от това споразумение.
 Член 35
 Публикуване на доклади и осигуряване на информация
 1. Банката ще публикува годишен доклад, съдържащ балансов анализ на сметките, и на всеки 3 месеца или през по-кратък срок ще изпраща до членовете кратък отчет относно финансовото положение, както и отчет за приходите и разходите, показващ резултатите от нейните операции. Финансовите отчети ще се извършват в екю.
 2. Всяка година банката ще публикува доклад, отразяващ въздействието от нейните операции върху околната среда, като може да публикува и други материали, които по нейна преценка биха благоприятствали за постигане на нейната цел.
 3. Копия от всички направени съгласно този член доклади, отчети и публикации ще бъдат изпращани на членовете.
 Член 36
 Насочване и разпределяне на чистата печалба
 1. Съветът на управителите най-малко веднъж годишно ще определя каква част от чистата печалба на банката, след обезпечаване на резерви и ако е необходимо, след покриване на евентуални загуби, предвидени в параграф 1 на чл. 17 от това споразумение, ще бъде определена като излишък или за други цели и каква част, ако има такава, ще бъде разпределена. Всяко решение за насочване на чистата печалба на банката за други цели ще се приема с мнозинство от не по-малко от две трети от управителите, притежаващи не по-малко от две трети от пълномощията за гласуване. Подобно насочване, както и каквото и да е разпределение няма да се извършва обаче, ако общият резерв не възлиза най-малко на 10 процента от уставния капитал.
 2. Всяко от предвидените в предишния параграф разпределения ще се извършва пропорционално на броя на изплатените от всеки отделен член дялове, при условие че при изчисляването на този брой се отчитат единствено плащания, получени в брой, и полици, инкасирани в тези дялове през или преди края на съответната финансова година.
 3. Плащанията на всеки член ще се извършват по начин, определен от Съвета на управителите. Тези плащания, както и използването им от получаващата страна са без ограничения за всеки член.
 ГЛАВА СЕДМА.
 ОТТЕГЛЯНЕ И ВРЕМЕННО ПРЕУСТАНОВЯВАНЕ НА ЧЛЕНСТВО. ВРЕМЕННО ПРЕУСТАНОВЯВАНЕ И ПРЕКРАТЯВАНЕ НА ОПЕРАЦИИ
 Член 37
 Право на членовете на оттегляне
 1. Всеки член по всяко време може да се оттегли от членство в банката, като изпрати писмено предупреждение до главното седалище на банката.
 2. Оттеглянето на даден член ще влезе в сила, а членството му ще бъде прекратено от датата, посочена в неговото предупреждение, като указаният срок не може да бъде по-малък от 6 месеца считано от деня, в който предупреждението е било получено от банката. По всяко време преди оттеглянето да влезе в сила членът може писмено да уведоми банката, че анулира своето предупреждение за оттегляне.
 Член 38
 Временно отстраняване от членство
 1. Ако някой член не успее да изпълни някои от своите задължения към банката, тя може


text:
да реши временно да прекрати членството му с мнозинство на най-малко от две трети от управителите, притежаващи най-малко две трети от пълномощията за гласуване. Така отстраненият член автоматически престава да бъде член за срок една година от датата на отстраняването, освен ако не се вземе решение със същото мнозинство за възстановяване на членството му.
 2. Докато е отстранен, даденият член няма да има каквито и да е правомощия, произтичащи от това споразумение, освен правото на оттегляне, но ще останат задълженията му.
 Член 39
 Уреждане на сметки с бивши членове
 1. От датата на преустановяване на членството този бивш член остава отговорен за своите преки задължения към банката, както и за своите потенциални задължения към банката, докато остава неизплатена каквато и да е част от заеми, инвестиции или гаранции, договорени преди да е преустановил членството си, но ще престане да носи отговорност за заеми, инвестиции и гаранции, поети от банката след тази дата, както и да участва в разпределение на печалбите и разходите на банката.
 2. По времето, когато даден член престане да бъде такъв, банката ще уреди да изкупи повторно дяловете от него като част от уреждане на сметките с този бивш член съгласно разпоредбите, предвидени в този член. За тази цел цената на повторното изкупуване на дяловете ще представлява показаната от счетоводните книги на банката стойност към датата на прекратяване на членството, като първоначалната покупна цена на всеки дял ще бъде неговата максимална стойност.
 3. Плащането на дялове, повторно изкупени от банката, ще бъде определяно от следните условия:
 (I)
 сумата, дължима на бившия член за неговите дялове, ще бъде задържана дотогава, докато бившият член, неговата централна банка или някой от неговите посредници или агенти остават длъжници като получатели на заеми или гаранти на банката, и тази сума може, по решение на банката, да се използва за всеки подобен дълг при неговия падеж. От бившия член не могат да се удържат суми за сметки и задължения, произтичащи от подписани от него дялове съгласно параграфи 4, 5 и 7 от чл. 6 на това споразумение. При всички случаи няма да се изплаща каквато и да е сума за неговите дялове до 6 месеца след датата, на която бившият член е прекратил членството си;
 (II)
 изплащането на дялове може да се извършва периодично при предявяването им от бившия член до размера, с който дължимата сума като цена за повторно изкупуване съгласно параграф 2 от този член превиши съвкупната сума от задълженията по заеми, инвестиции и гаранции от подпараграф (I) на този параграф, докато бившият член получи пълната цена от повторното изкупуване;
 (III)
 плащанията ще се извършват при условия и в напълно конвертируема валута или екю и на дати, определени от банката; и
 (IV)
 ако банката понесе загуби от някои гаранции или от участие в заеми, или от заеми, които са били неуредени към датата, когато даденият член е прекратил членството си, или ако на указаната дата банката е понесла чиста загуба от инвестиции и сумата от резервите, обезпечаващи подобни загуби към датата, на която членът е прекратил членството си, този бивш член


text:
ще изплати при поискване сумата, с която повторната цена за изкупуване на неговите дялове би трябвало да бъде намалена, ако загубите са били отчетени при определянето на цената за повторното изкупуване. Освен това бившият член ще остане обвързан към всички искания за неизплатени подписки според параграф 4 от чл. 6 на това споразумение до размер, който би бил необходим, ако има накърняване на капитала, а искането е било отправено по времето, когато е била определена цената за повторното изкупуване на неговите дялове.
 4. Ако банката съгласно разпоредбите на чл. 41 от това споразумение прекрати своите операции до 6 месеца от датата, на която даден член е прекратил членството си, всички права на този член ще бъдат определени в съответствие с разпоредбите на чл. от 41 до 43 от това споразумение.
 Член 40
 Временно прекратяване на операции
 При извънредни обстоятелства Съветът на директорите може временно да прекрати операциите, отнасящи се до нови заеми, гаранции, поръчителства, техническа помощ и инвестиции, като очаква допълнително обсъждане на въпроса и действия от страна на Съвета на управителите.
 Член 41
 Прекратяване на операциите
 С мнозинство от не по-малко от две трети от управителите, притежаващи не по-малко от три четвърти от пълномощията за гласуване, банката може да прекрати своите операции. При подобно прекратяване на операциите банката незабавно ще спре всички дейности с изключение на свързаните с нормалната реализация, консервация и запазване на нейните авоари и уреждане на задълженията й.
 Член 42
 Отговорности на членовете и изплащане на искове
 1. В случай на прекратяване на операциите на банката отговорността на всички членове за непоискани подписки за основния капитал на банката ще продължава, докато се ликвидират всички искове от кредитори, включително и всички непредвидени искове.
 2. Кредитори на обикновени операции, предявяващи преки искове, ще бъдат задоволени, на първо място, от авоарите на банката, на второ, от плащания, които банката ще получи от неизплатени платими дялове, и накрая от плащания, които банката ще получи от дялове, платими при поискване. Преди да извърши каквито и да са плащания на кредитори с преки искове, Съветът на директорите ще предприеме необходими по негова преценка мерки, които да осигурят пропорционално разпределение между предявителите на преки и непредвидени искове.
 Член 43
 Разпределение на авоарите
 1. Съгласно разпоредбите на тази глава никакво разпределение няма да се извършва за членовете въз основа на техния подписан основен капитал, докато:
 (I)
 не се ликвидират или обезпечат всички задължения към кредитори; и
 (II)
 Съветът на управителите не реши с мнозинство от не по-малко от две трети от управителите, притежаващи не по-малко от три-четвърти от пълномощията за гласуване, да извърши подобно разпределение.
 2. Всяко разпределение на авоарите на банката между членовете ще бъде пропорционално на частта от основния капитал, който те притежават, и ще се извърши по време и при условия, които банката смята за справедливи и безпристрастни. Дяловете от разпределените авоари не е задължително да бъдат еднородни, що се отнася до видовете авоари. Докато не изпълни всички свои задължения към банката, никой член няма да получи своя дял при подобно разпределение.
 3. Всеки член, получаващ авоари съгласно разпоредбите на този


text:
член, ще има същите права спрямо тези авоари, каквито банката е имала преди разпределението им.
 ГЛАВА ОСМА.
 СТАТУТ, ИМУНИТЕТ, ПРИВИЛЕГИИ И ОСВОБОЖДАВАНЕ ОТ ЗАДЪЛЖЕНИЯ
 Член 44
 Цели
 За да може банката да изпълни своето предназначение и поверените й функции, статутът, имунитетът, привилегиите и освобождаването от задължения, уредени в тази глава, трябва да се признаят на банката на територията на всяка страна член.
 Член 45
 Статут на банката
 Банката ще притежава статут на юридическо лице и в частност следните правни възможности:
 (I)
 да сключва договори;
 (II)
 да придобива и отчуждава движимо и недвижимо имущество; и
 (III)
 да инициира съдебни процеси.
 Член 46
 Статус на банката по отношение на правораздавателната система
 Срещу банката могат да се предприемат действия единствено от съд, имащ компетентна юрисдикция на територията на страната, в която банката има седалище, има назначен агент за приемане на услугата и уведомление за процес или е издала, или гарантирала ценни книжа. При това никакви действия не ще се предприемат от членове или лица, които ги представляват или ползват права от такива членове. Собствеността и авоарите на банката, независимо къде се намират и от кого се притежават, се ползват с имунитет срещу всякакви форми на конфискация, налагане на запор или съдебни изпълнителни процедури преди произнасянето на окончателно съдебно решение срещу банката.
 Член 47
 Неприкосновеност на авоарите срещу конфискация
 Собственост и авоари на банката, независимо къде се намират и от кого се притежават, ще бъдат неприкосновени срещу претърсване, реквизиция, конфискация, експроприация или друга форма на отнемане или ипотекиране, извършени по разпореждане на законодателната или изпълнителната власт.
 Член 48
 Неприкосновеност на архивите
 Архивите на банката и изобщо всички документи, които са нейно притежание или се съхраняват от нея, ще бъдат неприкосновени.
 Член 49
 Освобождаване на авоарите от ограничения
 За да може банката да изпълни своето предназначение и функции, цялата собственост и авоари на банката ще бъдат освободени от ограничения, правила, регулиращи разпоредби и мораториуми от каквото и да е естество.
 Член 50
 Привилегии в областта на комуникацията
 Всяка страна прилага за официалните комуникации на банката режима, който предоставя в официалните комуникации на другите членове.
 Член 51
 Имунитет на служители и чиновници
 Всички управители, директори, заместници, служители и чиновници на банката, както и експерти, изпълняващи задачи на банката, ще притежават имунитет относно съдебни процеси във връзка с действия, извършени от тях в качеството им на официални лица, освен в случаите, когато банката оттегли този имунитет; всички техни документи ще бъдат неприкосновени. Този имунитет няма да се отнася обаче до гражданска отговорност при щети, произтичащи от пътнотранспортни произшествия причинени от управител, директор, заместник, служител, чиновник или експерт.
 Член 52
 Привилегии на служители и чиновници
 1. Всички управители, директори, заместници, служители и чиновници на банката, както и експерти, изпълняващи задачи на банката:
 (I)
 които не са местни граждани, ще имат предоставен имунитет срещу имиграционни ограничения, изисквания за регистрации на чужди граждани и военни задължения, както и улеснения, отнасящи се до обмяна на валута, които са предоставени от членовете на представители, официални лица и служители с подобен ранг от други членове;
 и
 (II)
 ще получат същите условия, отнасящи се


text:
до улеснения при пътуване, предоставени от членовете на представители, официални лица и служители с подобен ранг от други членове.
 2. На съпруга (съпругата) и членовете на семейството на директорите, заместник-директорите, служителите, чиновниците и експертите, пребиваващи в страната, в която се намира главното седалище на банката, ще бъде предоставена възможност да работят в тази страна. На съпруга (съпругата) и членовете на семейството на тези директори, заместник-директори, служители, чиновници и експерти на банката, които пребивават в страната, в която има представителство или клон на банката, ще бъде предоставена, когато е възможно и съобразно местните закони, подобна възможност. Банката ще сключва конкретни споразумения, прилагащи разпоредбите на този параграф, със страната, в която се намира главното седалище на банката, както и с другите имащи отношение страни.
 Член 53
 Освобождаване от облагане с данъци
 1. В сферата на официалната си дейност банката, нейните авоари, собственост и доходи ще бъдат освободени от всички преки данъци.
 2. Докато банката извършва или използва значителни по стойност покупки или услуги, необходими за изпълнение на официалната й дейност, и когато цената на подобни покупки или услуги включва данъци или мита, членът, който е наложил тези данъци или мита, ако те са установими, ще предприеме необходимите действия, за да осигури освобождаване от подобни данъци или мита, или ще обезпечи сумите по тяхното възстановяване.
 3. Стоки, внесени от банката и необходими за изпълнение на официалната й дейност, ще бъдат освободени от всички вносни мита и данъци, както и от всички ограничения и забрани за внос. Подобни стоки, експортирани от банката и необходими при изпълнение на официалната й дейност, ще бъдат освободени от всички износни мита и данъци, както и от всички забрани и ограничения за износ.
 4. Стоки, които са придобити или внесени и освободени от данъци съгласно разпоредбите на този член, няма да бъдат продавани, отдавани под наем, заемани или давани срещу заплащане или безплатно освен в съответствие с условията, определени от страните, предоставили освобождаването от данъци или осигурили възстановяването на сумите.
 5. Разпоредбите на този член няма да се отнасят до данъци и мита, представляващи единствено такси за комунални услуги.
 6. Директорите, заместник-директорите, служителите и чиновниците на банката подлежат на облагане с вътрешен ефективен данък в полза на банката върху заплати и възнаграждения, изплащани от банката, при условия, които са утвърдени, и правила, одобрени от Съвета на управителите, най-късно до една година от влизането в сила на това споразумение. От датата на събиране на този данък тези заплати или възнаграждения ще бъдат освободени от националния подоходен данък. Членовете могат обаче да отчитат така изключените от облагане заплати и възнаграждения при определяне на размера на данъка, който ще се налага върху дохода от други източници.
 7. Въпреки разпоредбите на параграф 6 на този член даден член може да депонира в своя орган за ратификация, приемане или одобрение, че запазва правото за себе си, своите държавни подразделения или местни власти да налага данъци върху заплати и възнаграждения, изплащани от банката на граждани или поданици на този член. Банката ще бъде освободена от всяка отговорност относно изплащането, удържането или събирането на подобни данъци.


text:
Банката няма да извършва каквото и да е компенсиране за подобни данъци.
 8. Параграф 6 на този член няма да се прилага към пенсии или ренти, изплащани от банката.
 9. Никакъв данък, включително дивиденти или проценти, няма да се налага върху облигации или ценни книжа, издадени от банката, независимо чие притежание са:
 (I)
 когато такъв данък дискриминира подобни облигации или ценни книжа единствено защото са издадени от банката,
 и
 (II)
 ако единственото правно основание за подобно облагане е мястото или валутата, в която са издадени, платими или платени, или местонахождението на някое бюро или място за осъществяване на дейност на банката.
 10. Никакъв данък, включително дивиденти или проценти, няма да се налага върху облигации или ценни книжа, гарантирани от банката, независимо чие притежание са:
 (I)
 когато такъв данък дискриминира подобни облигации или ценни книжа единствено защото са гарантирани от банката;
 или
 (II)
 ако единственото правно основание за подобно облагане е местоположението на някое бюро или място за осъществяване на дейност на банката.
 Член 54
 Приложение
 Всеки член ще предприеме незабавно всички действия, необходими за прилагането на разпоредбите на тази глава, и подробно ще информира банката за предприетите действия.
 Член 55
 Отнемане на имунитети, привелегии и на освобождаването от задължения
 Предоставените според тази глава имунитети, привилегии и освобождаване от задължения са в интерес на банката. Съветът на директорите може да отнема до степен и при условия, които той ще определи, който и да е от имунитетите, привилегиите или освобождаването от отговорности, предоставени съгласно тази глава, в случаите, когато подобни действия, по негово мнение, биха били в интерес на банката. Президентът ще разполага с правото и ще има задължението да отнема всеки имунитет, привилегия или освобождаване от задължение от който и да е служител, чиновник или експерт от банката, с изключение на Президента или Вицепрезидента, когато по негово/нейно мнение имунитетът, привилегията или освобождаването от задължения възпрепятстват законността и могат да бъдат отнети без ущърб за интересите на банката. При подобни обстоятелства и условия Съветът на директорите ще разполага с правата и задълженията да отнема всеки имунитет, привилегия или освобождаване от отговорност, предоставени на Президента и на всеки Вицепрезидент.
 ГЛАВА ДЕВЕТА.
 ИЗМЕНЕНИЯ, ТЪЛКУВАНЕ, АРБИТРАЖ
 Член 56
 Изменения
 1. Всяко предложение за изменение на това споразумение, независимо дали е направено от член, управител или от Съвета на директорите, ще бъде предадено на председателя на Съвета на управителите, който ще доведе предложението до знанието на съвета. Ако някое предложено изменение е одобрено от съвета, банката по най-бързия начин ще запита всички членове дали приемат предложеното изменение. Когато не по-малко от три четвърти от членовете (включващи най-малко две от страните от Централна и Източна Европа, изброени в Приложение А), притежаващи не по-малко от четири пети от общите пълномощия за гласуване, приеме предложеното изменение, банката ще удостовери този факт посредством официална информация, адресирана до всички членове.
 2. Въпреки изискванията на параграф 1 от този член:
 (I)
 ще се изисква одобрение от всички членове при изменения, променящи:
 а)
 правото за оттегляне от банката;
 б)
 правата, отнасящи се до изкупуване на основен капитал, уредени с разпоредбите на параграф 3


text:
от чл. 5 на това споразумение;
 в)
 ограниченията за отговорност, предвидени в параграф 7 от чл. 5 на това споразумение;
 и
 г)
 предназначението и функциите на банката, определени от чл. 1 и 2 на това споразумение.
 (II)
 за приемането на всяко изменение, видоизменящо параграф 4 от чл. 8 на това споразумение, ще е необходимо приемането му от не по-малко от три четвърти от членовете, притежаващи най-малко 85 процента от пълномощията за гласуване.
 Когато изискванията за приемане на подобно изменение са спазени, банката ще удостовери този факт посредством официална информация, адресирана до всички членове.
 3. За всички членове измененията ще влязат в сила 3 месеца след датата на официалната информация, изпратена съгласно разпоредбите на параграфи 1 и 2 от този член, освен ако Съветът на управителите не определи друг период.
 Член 57
 Тълкуване и приложение
 1. Всеки въпрос за тълкуване или прилагане на разпоредбите на това споразумение, произтичащ от недоразумения между някой член и банката или между членове на банката, ще бъде предоставен на Съвета на директорите за вземане на решение. Ако в този съвет не е представен директор от съответната националност, член, който е особено засегнат от разисквания въпрос, ще има право на пряко представителство на съвещанието на Съвета на директорите по време на подобно разискване. Представителят на този член обаче няма право на глас. Съветът на управителите ще регулира правото на подобно представяне.
 2. При случаите, когато Съветът на директорите има взето решение по параграф 1 от този член, всеки член може да изисква този въпрос да бъде отнесен пред Съвета на управителите, чието решение ще бъде окончателно. Докато очаква решение на Съвета на управителите, банката може, ако прецени че е необходимо, да действа въз основа на решението на Съвета на директорите.
 Член 58
 Арбитраж
 Ако между банката и член, който е прекратил членството си, или между банката и член след приемане на решение за прекратяване на операциите на банката възникне разногласие, това разногласие ще бъде предадено за арбитраж от съд, съставен от трима арбитри - един, посочен от банката, втори - от заинтересования или бивш член, и трети, ако страните не се споразумеят, ще бъде посочен от Президента на Международния съд или друга власт, която може да бъде определена от наредба, приета от Съвета на управителите. Решението ще се взема от арбитрите с мнозинство и то ще има окончателен и задължителен характер за страните. Третият арбитър ще има правомощия да решава всички процедурни въпроси, проявили се при разногласие на страните.
 Член 59
 Одобрение, което се счита за дадено
 Ако преди извършването на дадено действие от банката се изисква одобрение или приемане на някой член, освен в случая, предвиден в чл. 56 от това споразумение, одобрението или приемането му се счита за дадено, ако членът не предяви възражения в рамките на разумен период, който банката може да определи при уведомяването на члена за предлаганото действие.
 ГЛАВА ДЕСЕТА
 ЗАКЛЮЧИТЕЛНИ РАЗПОРЕДБИ
 Член 60
 Подписване и съхраняване
 1. Това споразумение, съхранявано от правителството на Френската република (отсега нататък наричано „депозитар“), ще остане открито за подписване от евентуални членове, които са изброени в


text:
Приложение А на това споразумение, до 31 декември 1990 г.
 2. Депозитарят ще изпрати заверени копия от това споразумение до всички подписали членове.
 Член 61
 Ратифициране, приемане или одобрение
 1. Споразумението подлежи на ратифициране, приемане или одобрение от подписалите членове. Актовете за ратификация, приемане или одобрение трябва съгласно параграф 2 от този член да бъдат внесени пред депозитаря не по-късно от 31 март 1991 г. Депозитарят надлежно ще уведоми другите подписали членове за всеки акт, както и за датата на внасянето му.
 2. Всяка подписваща страна може да стане страна на това споразумение, като внесе акта за ратификация, приемане или одобрение в срок една година от датата на влизането му в сила или до определена по-късна дата, утвърдена от Съвета на управителите с мнозинство на гласуващите управители и притежаващи мнозинство от пълномощията за гласуване.
 3. Подписваща страна, чийто акт, споменат в параграф 1 на този член, е внесен преди датата, от която влиза в сила това споразумение, ще стане член на банката от тази дата. Всяка друга подписваща страна, съблюдаваща разпоредбите на предхождащия параграф, ще стане член на банката от датата на внасяне на акта за ратификация, приемане или одобрение.
 Член 62
 Влизане в сила
 1. Това споразумение ще влезе в сила, когато бъдат депозирани актове за ратификация, приемане или одобрение от подписващи страни, чиито първоначални подписки представляват не по-малко от три четвърти от общото количество подписки, описани в Приложение А, като между тях фигурират и най-малко две от страните от Централна и Източна Европа, изброени също в Приложение А.
 2. Ако това споразумение не влезе в сила до 31 март 1991 г., депозитарят може да свика конференция от заинтересувани евентуални членове, която да определи бъдещите действия и да утвърди нова дата, до която могат да бъдат депозирани актове за ратификация, приемане или одобрение.
 Член 63
 Първо заседание и начало на операциите
 1. Незабавно след влизането в сила на това споразумение съгласно чл. 62 всеки член ще назначи управител. Депозитарят ще свика първото заседание на Съвета на управителите в срок 60 дни от датата на влизане в сила на това споразумение съгласно чл. 62 или незабавно щом е възможно след тази дата.
 2. На своето първо заседание Съветът на управителите:
 (I)
 ще избере Президент;
 (II)
 съгласно разпоредбите на чл. 26 от това споразумение ще избере директори на банката;
 (III)
 ще се договори и определи датата, на която ще започнат банковите операции;
 и
 (IV)
 ще приеме всички други мерки, необходими да подготвят началото на банковите операции.
 3. Банката ще уведоми своите членове за датата на започване на своите операции.
 Съставен в Париж на 29 май 1990 година в един-единствен оригинал, чиито текстове на английски, френски, немски и руски език са автентични и равнозначни, и депозиран в архивите на депозитар, който ще предаде надлежно заверено копие на всеки един от евентуалните членове, чиито имена са изброени в Приложение А.
 ПРИЛОЖЕНИЕ А
 ПЪРВОНАЧАЛНИ ПОДПИСКИ НА УСТАВЕН КАПИТАЛ ЗА ЕВЕНТУАЛНИ ЧЛЕНОВЕ (1), КОИТО МОГАТ ДА СТАНАТ ЧЛЕНОВЕ СЪГЛАСНО РАЗПОРЕДБИТЕ НА ЧЛЕН 61
 (в милиона екю)
 Брой Акции
 Вноска за капитал
 A.
 ЕВРОПЕЙСКИ ОБЩНОСТИ
 a)


text:
Белгия
 22 800
 228,00
 Дания
 12 000
 120,00
 Франция
 85 175
 851,75
 Федерална Република Германия
 85 175
 851,75
 Гърция
 6 500
 65,00
 Ирландия
 3 000
 30,00
 Италия
 85 175
 851,75
 Люксембург
 2 000
 20,00
 Нидерландия
 24 800
 248,00
 Португалия
 4 200
 42,00
 Испания
 34 000
 340,00
 Обединеното Кралство
 85 175
 851,75
 б)
 Европейска икономическа общност
 30 000
 300,00
 Европейска инвестиционна банка
 30 000
 300,00
 Б.
 ДРУГИ ЕВРОПЕЙСКИ СТРАНИ
 Австрия
 22 800
 228,00
 Кипър
 1 000
 10,00
 Финландия
 12 500
 125,00
 Исландия
 1 000
 10,00
 Израел
 6 500
 65,00
 Лихтенщайн
 200
 2,00
 Малта
 100
 1,00
 Норвегия
 12 500
 125,00
 Швеция
 22 800
 228,00
 Швейцария
 22 800
 228,00
 Турция
 11 500
 115,00
 В.
 СТРАНИ БЕНЕФИЦИЕРИ
 България
 7 900
 79,00
 Чехословакия
 12 800
 128,00
 Германска Демократична Република
 15 500
 155,00
 Унгария
 7 900
 79,00
 Полша
 12 800
 128,00
 Румъния
 4 800
 48,00
 СССР
 60 000
 600,00
 Югославия
 12 800
 128,00
 Г.
 НЕЕВРОПЕЙСКИ ДЪРЖАВИ
 Австралия
 10 000
 100,00
 Канада
 34 000
 340,00
 Египет
 1 000
 10,00
 Япония
 85 175
 851,75
 Република Корея
 6 500
 65,00
 Мексико
 3 000
 30,00
 Мароко
 1 000
 10,00
 Нова Зеландия
 1 000
 10,00
 Съединени американски щати
 100 000
 1 000,00
 Д.
 НЕРАЗПРЕДЕЛЕНИ АКЦИИ
 125
 1,25
 Общо
 1 000 000
 10 000,00
 (1) Евентуалните членове са подредени по горния начин единствено за нуждите на това споразумение. В споразумението страните получатели са упоменати като страните от Централна и Източна Европа.
 ПРИЛОЖЕНИЕ Б
 РАЗДЕЛ А
 ИЗБОР НА ДИРЕКТОРИ ОТ УПРАВИТЕЛИТЕ, ПРЕДСТАВЛЯВАЩИ БЕЛГИЯ, ДАНИЯ, ФРАНЦИЯ, ФЕДЕРАЛНА РЕПУБЛИКА ГЕРМАНИЯ, ГЪРЦИЯ, ИРЛАНДИЯ, ИТАЛИЯ, ЛЮКСЕМБУРГ, НИДЕРЛАНДИЯ, ПОРТУГАЛИЯ, ИСПАНИЯ, ВЕЛИКОБРИТАНИЯ, ЕВРОПЕЙСКАТА ИКОНОМИЧЕСКА ОБЩНОСТ И ЕВРОПЕЙСКАТА ИНВЕСТИЦИОННА БАНКА (НАРЕЧЕНИ УПРАВИТЕЛИ ОТ РАЗДЕЛ А)
 1.
 Разпоредбите на този раздел ще се прилагат изключително за този раздел.
 2.
 Кандидатите за директори ще бъдат предлагани от управителите от раздел А, като всеки управител може да предложи само един кандидат. Избирането на директорите ще се извърши чрез гласуване на управителите от раздел А.
 3.
 Всеки управител, имащ право на глас, ще подаде за един кандидат всички гласове, с които разполага упълномощилият го член, съгласно параграфи 1 и 2 от чл. 29 на това споразумение.
 4.
 При условията, предвидени в параграф 10 на този раздел, 11 от кандидатите, получили най-голям брой гласове, ще станат директори освен в случаите, когато кандидатът е получил по-малко от 4,5 процента от общия брой на имащите право да гласуват според раздел А.
 5.
 При условията, предвидени в параграф 10 на този раздел, ако при първото гласуване не бъдат избрани 11 души, ще се проведе второ гласуване, при което, ако няма повече от 11 кандидати, лицето, което е получило най-малък брой гласове при първото гласуване, няма да има право да бъде избирано и при което ще гласуват единствено:
 (I)
 тези управители, които при първото гласуване са подали своя глас за кандидат, който не е избран;
 и
 (II)
 тези управители, чиито гласове за избран кандидат съгласно параграфи 6 и 7 от този раздел са увеличили подадените за този кандидат гласове над 5,5 процента от общия брой на гласовете.
 6.
 При определянето дали подадените от даден управител гласове са увеличили общия


text:
брой на подадените за кандидата гласове над 5,5 процента, в тези 5,5 процента ще се включват първо гласовете на управителя, подаващ най-голям брой гласове за този кандидат, и след това гласовете от управителя, подаващ следващия по големина брой на гласовете, и т.н. до достигане на 5,5 процента.
 7.
 Всеки управител, чиято част от гласовете трябва да се преброи, за да се превиши общият брой на подадените за даден кандидат гласове над 4,5 процента, ще се смята, че е подал всички свои гласове за този кандидат, дори ако общият брой на подадените за този кандидат гласове превиши 5,5 процента, и няма да има право да участва в ново гласуване.
 8.
 При условията, предвидени в параграф 10 на този раздел, ако след второто гласуване не бъдат избрани 11 души, ще се проведат, при спазване на принципите и процедурите, предвидени в този раздел, допълнителни гласувания до избирането на 11 души, при условие, че ако на даден етап са избрани 10 души, въпреки разпоредбите на параграф 4 от този раздел, единадесетият член може да бъде избран с обикновено мнозинство от останалите за подаване гласове.
 9.
 В случай на намаляване или увеличаване на броя на директорите, избирани от управителите от раздел А, Съветът на управителите ще коригира съответно определените в параграфи 4, 5, 6 и 7 на този раздел минимални и максимални проценти.
 10.
 Докато дадена подписваща страна или група от подписващи страни, чийто дял от общото количество подписан капитал, предвиден в Приложение А, е повече от 2,4 процента, не депозира своя или своите актове за ратификация, одобрение или приемане, няма да се извърши избор на директор от името на такава подписваща страна или група от подписващи страни. Управителят или управителите, представляващи такава подписваща страна или група от подписващи страни, ще изберат директор от името на тази подписваща страна или група от подписващи страни веднага, след като подписващата страна или група от подписващи страни станат членове. Този директор ще се смята за избран от Съвета на управителите на първото му заседание съгласно разпоредбите на параграф 3 от чл. 26 на това споразумение, ако той/тя са избрани в периода, през който първият Съвет на директорите изпълнява своите задължения.
 РАЗДЕЛ Б
 ИЗБОР НА ДИРЕКТОРИ ОТ УПРАВИТЕЛИ, ПРЕДСТАВЛЯВАЩИ ДРУГИ СТРАНИ
 Раздел Б (I) - Избор на директори от управители, представляващи страните, изброени в Приложение А като страни от Централна и Източна Европа (страни получателки), (тук наречени управители от раздел Б (I).
 1.
 Разпоредбите на този раздел ще се прилагат изключително за този раздел.
 2.
 Кандидатите за директори ще бъдат предлагани от управители от раздел Б(I) при условие, че управителят има право да предложи само един кандидат. Избирането на директори ще се извърши чрез гласуване на управителите от раздел Б(I).
 3.
 Всеки управител, имащ право на глас, ще подаде за един кандидат всички гласове, с които разполага упълномощилият го член, съгласно параграф 1 и 2 от чл. 29 на това споразумение.
 4.
 При условията, предвидени в параграф 10 на този раздел, 4 от кандидатите, получили най-голям брой гласове, ще станат директори освен в случаите, когато кандидатът е получил по-малко


text:
от 12 процента от общия брой на имащите право да гласуват според раздел Б (I).
 5.
 При условията, предвидени в параграф 10 на този раздел, ако при първото гласуване не бъдат избрани 4 души, ще се проведе второ гласуване, при което, ако няма повече от 4 кандидати, лицето, което е получило най-малък брой гласове при първото гласуване, няма да има право да бъде избирано и при което ще гласуват единствено:
 (I)
 тези управители, които при първото гласуване са подали своя глас за кандидат, който не е избран;
 и
 (II)
 тези управители, чиито гласове за избран кандидат съгласно параграфи 6 и 7 от този раздел, са увеличили подадените за този кандидат гласове над 13 процента от общия брой на гласовете.
 6.
 При определянето дали подадените от даден управител гласове са увеличили общия брой на подадените за кандидата гласове над 13 процента, тези 13 процента ще включват първо гласовете на управителя, подаващ най-голям брой гласове за този кандидат, и след това гласовете на управителя, подаващ следващия по големина брой на гласовете, и т.н. до достигане на 13 процента.
 7.
 Всеки управител, чиято част от гласовете трябва да се преброи, за да се повиши общият брой на подадените за даден кандидат гласове над 12 процента, ще се смята, че е подал всички свои гласове за този кандидат, дори ако общият брой на подадените за този кандидат гласове превиши 13 процента и няма право да участва в ново гласуване.
 8.
 При условията, предвидени в параграф 10 на този раздел, ако след второто гласуване не бъдат избрани 4 души, ще се проведат при спазване на принципите и процедурите, предвидени в този раздел, нови гласувания до избирането на 4 души, при условие, че ако на даден етап са избрани 3 души, въпреки разпоредбите на параграф 4 от този раздел, четвъртият член може да бъде избран с обикновено мнозинство от останалите за подаване гласове.
 9.
 В случай на намаляване или увеличаване на броя на директорите, избирани от управителите от раздел Б (I), Съветът на управителите съответно ще коригира определените в параграфи 4, 5, 6 и 7 на този раздел минимални и максимални проценти.
 10.
 Докато дадена подписваща страна или група подписващи страни, чийто дял от общото количество подписан капитал, предвиден в Приложение А, е повече от 2,8 процента, не депозира своя или своите актове за ратификация, одобрение или приемане, няма да се извърши избор на директор от името на такава подписваща страна или група подписващи страни. Управителят или управителите, представляващи тази подписваща страна или група подписващи страни, ще изберат директор от името на тази подписваща страна или група подписващи страни веднага след като подписващата страна или групата подписващи страни станат членове. Този директор ще се смята за избран от Съвета на управителите на първото му заседание съгласно разпоредбите на параграф 3 от чл. 26 на това споразумение, ако той или тя са избрани в периода, през който първият Съвет на директорите изпълнява своите задължения.
 Раздел Б (II) - Избор на директори от управители, представляващи страните, изброени в Приложение А като други европейски страни (тук наречени управители от


text:
раздел Б (II).
 1.
 Разпоредбите на този раздел ще се прилагат изключително за този раздел.
 2.
 Кандидатите за директори ще бъдат предлагани от управителите от раздел Б (II), като всеки управител може да предложи само един кандидат. Избирането на директорите ще се извърши чрез гласуване на управители от раздел Б (II).
 3.
 Всеки управител, имащ право на глас, ще подаде за един кандидат всички гласове, с които разполага упълномощилият го член съгласно параграфи 1 и 2 от чл. 29 на това споразумение.
 4.
 При условията, предвидени в параграф 10 на този раздел, 4 от кандидатите, получили най-голям брой гласове, ще станат директори освен в случаите, когато кандидатът е получил по-малко от 20,5 процента от общия брой на имащите право да гласуват според раздел Б (II).
 5.
 При условията, предвидени в параграф 10 на този раздел, ако при първото гласуване не бъдат избрани 4 души, ще се проведе второ гласуване, при което, ако няма повече от 4 кандидати, лицето, което е получило най-малък брой гласове при първото гласуване, няма да има право да бъде избирано, и при което ще гласуват единствено:
 (а)
 тези управители, които при първото гласуване са подали своя глас за кандидат, който не е избран;
 и
 (б)
 тези управители, чиито гласове за избран кандидат съгласно параграфи 6 и 7 от този раздел са увеличили подадените за този кандидат гласове над 21,5 процента от общия брой на гласовете.
 6.
 При определянето дали подадените от даден управител гласове са увеличили общия брой на подадените за кандидата гласове над 21,5 процента, тези 21,5 процента ще включват първо гласовете на управителя, подаващ най-голям брой гласове за този кандидат, и след това гласовете от управителя, подаващ следващия по големина брой на гласовете, и т.н. до достигането на 21,5 процента.
 7.
 Всеки управител, чиято част от гласовете трябва да се преброи, за да се повиши общият брой на подадените за даден кандидат гласове над 20,5 процента, ще се смята, че е подал всички свои гласове за този кандидат, дори ако общият брой на подадените от този кандидат гласове превиши 21,5 процента и няма да има право да участва в ново гласуване.
 8.
 При условията, предвидени в параграф 10 на този раздел, ако след второто гласуване не бъдат избрани 4 души, ще се проведат, при спазване на принципите и процедурите, предвидени в този раздел допълнителни гласувания до избирането на 4 души при условие, че ако на даден етап са избрани 3 души, въпреки разпоредбите на параграф 4 от този раздел, четвъртият член може да бъде избран с обикновено мнозинство от останалите за подаване гласове.
 9.
 В случай на намаляване или увеличаване на броя на директорите, избирани от управители от раздел Б (II), Съветът на управителите съответно ще коригира определените в параграфи 4, 5, 6 и 7 на този раздел минимални и максимални проценти.
 10.
 Докато дадена подписваща страна или дадена подписваща група страни, чийто дял от общото количество на подписания капитал, предвиден в Приложение А, е повече от 2,8 процента, не депозира своя или своите актове за ратификация, одобрение или приемане, няма да се извърши


text:
избор на директор от името на такава дадена подписваща страна или дадена подписваща група страни. Управителят или управителите, представляващи дадена подписваща страна или дадена подписваща група страни, ще изберат директор от името на тази дадена подписваща страна или дадена подписваща група страни веднага след като дадената подписваща страна или дадената подписваща група страни станат членове. Този директор ще се смята за избран от Съвета на управителите на първото му заседание съгласно разпоредбите на параграф 3 от чл. 26 на това споразумение, ако той или тя са избрани в периода, през който първият Съвет на директорите изпълнява своите задължения.
 Раздел Б (III) - Избор на директор от управители, представляващи страните, изброени в Приложение А като неевропейски страни (тук наречени управители от раздел Б (III).
 1.
 Разпоредбите на този раздел ще се прилагат изключително за този раздел.
 2.
 Кандидатите за директори ще бъдат предлагани от управители от раздел Б(III), като всеки управител може да предложи само един кандидат. Избирането на директорите ще се извърши чрез гласуване на управители от раздел Б (III).
 3.
 Всеки управител, имащ право на глас, ще подаде за един кандидат всички гласове, с които разполага упълномощилият го член, съгласно параграфи 1 и 2 от чл. 29 на това споразумение.
 4.
 При условията, предвидени в параграф 10 на този раздел, 4 от кандидатите, получили най-голям брой гласове, ще станат директори освен в случаите, когато кандидатът е получил по-малко от 8 процента от общия брой на имащите право да гласуват според раздел Б(III).
 5.
 При условията, предвидени в параграф 10 на този раздел, ако при първото гласуване не бъдат избрани 4 души, ще се проведе второ гласуване, при което, ако няма повече от 4 кандидати, лицето, което е получило най-малък брой гласове при първото гласуване, няма да има право да бъде избирано, и при което ще гласуват единствено:
 (I)
 тези управители, които при първото гласуване са подали своя глас за кандидат, който не е избран;
 и
 (II)
 тези управители, чиито гласове за избран кандидат съгласно параграфи 6 и 7 от този раздел са увеличили подадените за този кандидат гласове над 9 процента от общия брой гласове.
 6.
 При определянето дали подадените от даден управител гласове са увеличили общия брой на подадените за кандидата гласове над 9 процента, тези 9 процента ще включват първо гласовете на управителя, подаващ най-голям брой гласове за този кандидат, и след това гласовете от управителя, подаващ следващия по големина брой на гласовете, и т.н. до достигане на 9 процента.
 7.
 Всеки управител, чиято част от гласовете трябва да се преброи, за да се повиши общият брой на подадените за даден кандидат гласове над 8 процента, ще се смята, че е подал всички свои гласове за този кандидат, дори ако общият брой на подадените за този кандидат гласове превиши 9 процента и няма да има право да участва в ново гласуване.
 8.
 При условията, предвидени в параграф 10 на този раздел, ако след второто гласуване не бъдат избрани 4 души, ще се проведат, при спазване на принципите и процедурите, предвидени в този раздел допълнителни гласувания до избирането


text:
на 4 души при условие, че ако на даден етап са избрани 3 души, въпреки разпоредбите на параграф 4 от този раздел, четвъртият член може да бъде избран с обикновено мнозинство от останалите за подаване гласове.
 9.
 В случай на намаляване или увеличаване на броя на директорите, избирани от управители от раздел Б (III), съветът на управителите съответно ще коригира определените с параграфи 4, 5, 6 и 7 на този раздел минимални и максимални проценти.
 10.
 Докато дадена подписваща страна или дадена група подписващи страни, чийто дял от общото количество на подписания капитал, предвиден в Приложение А, е повече от 5 процента, не депозира своя или своите актове за ратификация, одобрение или приемане, няма да се извърши избор на директор от името на такава подписваща страна или от такава група подписващи страни. Управителят или управителите, представляващи такава подписваща страна или такава група подписващи страни, ще изберат директор от името на тази подписваща страна или на тази група подписващи страни веднага след като подписващата страна или групата подписващи страни станат членове. Този директор ще се смята за избран от Съвета на управителите на първото му заседание съгласно разпоредбите на параграф 3 от чл. 26 на това споразумение, ако той или тя са избрани в периода, през който първият Съвет на директорите изпълнява своите задължения.
 РАЗДЕЛ В
 СПОРАЗУМЕНИЕ ЗА ИЗБОР НА ДИРЕКТОРИ, ПРЕДСТАВЛЯВАЩИ СТРАНИ, НЕИЗБРОЕНИ В ПРИЛОЖЕНИЕ А
 Ако в съответствие с разпоредбите на параграф 3 от чл. 26 на това споразумение Съветът на управителите реши да увеличи или намали броя или да промени състава на Съвета на директорите, с което да отрази промените, настъпили в броя на членовете на банката, Съветът на управителите най-напред ще обсъди дали са необходими изменения към това приложение, като може да направи подобни изменения, продиктувани от подобно решение.
 РАЗДЕЛ Г
 ПРЕДОСТАВЯНЕ НА ГЛАСОВЕ
 Всеки управител, който не участва в гласуване или чийто глас не допринася за избора на директор съгласно раздел А или раздел Б (I), или раздел Б (II), или раздел Б (III) на това приложение, може да предостави гласовете, с които той или тя разполагат, на избран директор при положение, че този управител е получил съгласие от всички управители, избрали този директор, да направи подобно предоставяне.
 Решение на управител да не участва в гласуване при избор на директор няма да окаже влияние върху начина на преброяване на гласовете, което ще се извърши съгласно разпоредбите на раздел А, раздел Б (I), раздел Б (II) или раздел Б (III) на това приложение.


text:
 23.10.2008
 BG
 Официален вестник на Европейския съюз
 L 280/17
 РЕШЕНИЕ НА СЪВМЕСТНИЯ КОМИТЕТ НА ЕИП
 No 83/2008
 от 4 юли 2008 година
 за изменение на приложение XI (Телекомуникационни услуги) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано пo-долу „споразумението“, и по-специално член 98 от него,
 като има предвид, че:
 (1)
 Приложение XI към споразумението бе изменено с Решение на Съвместния комитет на ЕИП No 67/2008 от 6 юни 2008 г. (1)
 (2)
 Решение 2007/698/ЕО на Комисията от 29 октомври 2007 г. за изменение на Решение 2007/116/ЕО по отношение на въвеждането на допълнителни резервирани номера, започващи със „116“ (2) следва да бъде включено в споразумението,
 РЕШИ:
 Член 1
 В края на точка 5вч (Решение 2007/116/ЕО на Комисията) от приложение ХI към споразумението се поставя запетая и се добавя следното:
 „изменено със:
 —
 32007 D 0698: Решение 2007/698/ЕО на Комисията от 29 октомври 2007 г. (ОВ L 284, 30.10.2007 г., стр. 31).“
 Член 2
 Текстовете на Решение 2007/698/ЕО на исландски и норвежки език, които следва да се публикуват в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 5 юли 2008 г., при условие че всички нотификации, предвидени в член 103, параграф 1 от споразумението, са внесени в Съвместния комитет на ЕИП (3).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 4 юли 2008 година.
 За Съвместния комитет на ЕИП
 Председател
 H.S.H. Prinz Nikolaus von LIECHTENSTEIN
 (1) ОВ L 257, 25.9.2008 г., стр. 30.
 (2) ОВ L 284, 30.10.2007 г., стр. 31.
 (3) Без отбелязани конституционни изисквания.


text:
 Важна правна забележка
 |
 22000D0615(07)
 Официален вестник n° L 141 , 15/06/2000 стр. 0055 - 0056 специално чешко издание глава 11 том 04 стр. 118 - 119 специално испанско издание глава 11 том 04 стр. 118 - 119 специално унгарско издание глава 11 том 04 стр. 118 - 119 специално литвийско издание глава 11 том 04 стр. 118 - 119 LV.ES глава 11 том 04 стр. 118 - 119 MT.ES глава 11 том 04 стр. 118 - 119 PL.ES глава 11 том 04 стр. 118 - 119 SK.ES глава 11 том 04 стр. 118 - 119 специално словенско издание глава 11 том 04 стр. 118 - 119
 Решение на Съвместния комитет на ЕИПNo 31/2000от 31 март 2000 годиназа изменение на приложение IV (Енергетика) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокол за адаптиране на Споразумението за Европейското икономическо пространство, оттук нататък наричано "Споразумението", и по-специално член 98 от него,като има предвид, че:(1) Приложение IV към Споразумението е изменено с Решение No 168/1999 на Съвместния комитет за ЕИП от 26 ноември 1999 г. [1].(2) Решение 1999/280/ЕО на Съвета от 22 април 1999 г. относно процедура на Общността за информация и консултации за цените на доставката на суровия петрол и потребителските цени на петролните продукти [2] следва да бъде включено в Споразумението.(3) Решение 1999/566/ЕО на Комисията от 26 юли 1999 г. за прилагане на Решение 1999/280/ЕО на Съвета относно процедура на Общността за информация и консултации за цените на доставката на суровия петрол и потребителските цени на петролните продукти [3] следва да бъде включено в Споразумението.(4) Решение 1999/280/ЕО на Комисията от 22 април 1999 г. за отмяна на Директива 76/491/ЕИО на Съвета от 4 май 1976 г. относно процедура на Общността за информация и консултации относно цените на суровия петрол и петролните продукти в Общността, която е включена в споразумението и която, следователно, следва да бъде изключена от Споразумението.(5) Решение 1999/566/ЕО на Комисията отменя Решение 77/190/ЕИО на Комисията от 26 януари 1977 г. за прилагане на Директива 76/491/ЕИО на Съвета относно процедура на Общността за информация и консултации относно цените на суровия петрол и петролните продукти в Общността, която е включена в Споразумението и която следователно следва да бъде изключена от Споразумението,РЕШИ:Член 1Текстът на точка 3 (Директива 76/491/ЕИО на Комисията) на приложение IV към Споразумението се заменя, както следва:"— 399 D 0280: Решение 1999/280/ЕО на Съвета от 22 април 1999 г. относно процедура на Общността за информация и консултации за цените на доставката на суровия петрол и потребителските цени на петролните продукти (ОВ L 110, 28.4.1999 г., стр. 8)."Член 21. Текстовете на точка 3а (Решение 77/190/ЕИО на Комисията) на приложение IV към споразумението се заменят, както следва:"— 399 D 0566: Решение 1999/566/ЕО на Комисията от 26 юли 1999 г. за прилагане на Решение 1999/280/ЕО на Съвета относно процедура на Общността за информация и консултации за цените на доставката на суровия петрол и потребителските цени на петролните продукти (ОВ L 216, 14.8.1999 г., стр. 8)."2. Допълнение 1 към приложение IV от Споразумението се


text: заличава.Член 3Текстовете на Решение 1999/280/ЕО на Съвета и Решение 1999/566/ЕО на Комисията на исландски и норвежки език, които предстои да бъдат публикувани в притурката за ЕИП към Официален вестник на Европейските общности, са автентични.Член 4Настоящото решение влиза в сила на 1 април 2000 г., при условие че всички нотификации в съответствие с член 103, параграф 1 от Споразумението са направени до Съвместния комитет на ЕИП [****].Член 5Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 31 март 2000 година.За Съвместния комитет на ЕИППредседателF. Barbaso[1] Все още непубликувано в Официален вестник.[2] ОВ L 110, 28.4.1999 г., стр. 8.[3] ОВ L 216, 14.8.1999 г., стр. 8.[****] Не са посочени конституционни изисквания.--------------------------------------------------


text:
 Важна правна забележка
 |
 22006A1229(03)
 Официален вестник n° L 386 , 29/12/2006 стр. 0051 - 0054 Официален вестник n° L 200 , 01/08/2007 стр. 0599 - 0602
 Споразумениеза ревизиране на Споразумението между Европейската общност и Конфедерация Швейцария за взаимно признаване по отношение на оценка за съответствиеЕВРОПЕЙСКАТА ОБЩНОСТ И КОНФЕДЕРАЦИЯ ШВЕЙЦАРИЯ,оттук нататък наричани "страните",които са сключили Споразумение за взаимно признаване по отношение на оценка за съответствие,оттук нататък наричано "споразумението";КАТО СЕ ИМА ПРЕДВИД, че споразумението влезе в сила на 1 юни 2002 г.;КАТО СЕ ИМА ПРЕДВИД, че е налице нужда от опростяване изпълнението на споразумението;КАТО СЕ ИМА ПРЕДВИД, че в членове 1, 5, 6, 7, 8, 9, 10 и 11 от споразумението се прави позоваване на органите по оценката за съответствие, посочени в приложение 1;КАТО СЕ ИМА ПРЕДВИД, че член 2 от споразумението се позовава на дефинициите, установени в Наръчника по ISO/IEC 2, изданието от 1996 г., както и в Европейския стандарт EN 45020, изданието от 1993 г.;КАТО СЕ ИМА ПРЕДВИД, че член 4 от споразумението ограничава прилагането на споразумението до продукти с произход от страните, съобразно правилата за непрефернциален произход;КАТО СЕ ИМА ПРЕДВИД, че член 6 от споразумението се позовава на процедурите, посочени в член 11;КАТО СЕ ИМА ПРЕДВИД, че член 8 от споразумението се позовава на председателя на комитета;КАТО СЕ ИМА ПРЕДВИД, че член 9 от споразумението се позовава на координацията и сравнителната работа между органите по оценката за съответствие, признати от споразумението;КАТО СЕ ИМА ПРЕДВИД, че с член 10 от споразумението се създава комитет, който решава за включването на органите по оценката за съответствие в приложение 1, както и за тяхното отстраняване от приложение 1;КАТО СЕ ИМА ПРЕДВИД, че в член 11 от споразумението е определена процедура за включването на органите по оценката за съответствие в приложение 1, както и за тяхното отстраняване от приложение 1;КАТО СЕ ИМА ПРЕДВИД, че с член 12 от споразумението се определят задължения за обмен на информация;КАТО ИМАТ ПРЕДВИД, че с цел да се отразят промените, въведени с член 11 от споразумението, понятието "органи по оценката за съответствие, посочени в приложение 1" би следвало да бъде заличено и заменено от позоваване на "признатите органи по оценката за съответствие" в членове 1, 5, 6, 7, 8, 9, 10 и 11;КАТО ИМАТ ПРЕДВИД, че с цел да се избегне нуждата от модифициране на споразумението, когато бъдат въведени промените в дефинициите в съответните Наръчници по ISO/IEC, в член 2 би следвало да бъде заличено позоваването на специалните издания на тези наръчници и да бъде заменено от общо позоваване на дефинициите, установени по ISO и IEC;КАТО ИМАТ ПРЕДВИД, че тъй като позоваването на дефинициите, установени в Европейския стандарт 45020 (изданието от 1993 г.), не е вече валидно, позоваването в член 2 би следвало да бъде заличено;КАТО ИМАТ ПРЕДВИД, че с цел да се улесни търговията между страните, както и да се опрости изпълнението на споразумението, в член 4 би следвало да се заличи ограничението споразумението да се прилага за продукти с произход от страните;КАТО ИМАТ ПРЕДВИД, че с цел да се опрости споразумението някои разпоредби на член


text: 6 би следвало да бъдат заличени, за да се избегне дублиране със съответните разпоредби, посочени в член 11;КАТО ИМАТ ПРЕДВИД, че с цел да се отрази, че комитетът се съпредседателства от страните, в член 8 би следвало да бъде заличено позоваването на председателя на комитета;КАТО ИМАТ ПРЕДВИД, че с цел да се улесни търговията между страните, както и да се гарантира прозрачност при изпълнението на споразумението, в член 8 би следвало да се включи задължение за посочване на възможни суспендирания на признати органи по оценката за съответствие в списъка на признатите органи по оценката за съответствие;КАТО ИМАТ ПРЕДВИД, че с цел да се улесни функционирането на споразумението, в член 9 би следвало да се включи необходимостта от назначаване на органи, които да положат всички усилия, за да гарантират, че признатите органи по оценката за съответствие си сътрудничат по подходящ начин;КАТО ИМАТ ПРЕДВИД, че с цел да се опрости изпълнението на споразумението, в член 10 би следвало да се включи необходимостта от вземане на решения от комитета по признаването или отменянето на признание на органи по оценката за съответствие само в случаите, които се оспорват от другата страна;КАТО ИМАТ ПРЕДВИД, че с цел да се опрости изпълнението на споразумението, в член 11 би следвало да се предвиди по-опростена процедура за признаване, отмяна на признанието, модификация на обхвата, както и суспендиране на органите по оценката за съответствие;КАТО ИМАТ ПРЕДВИД, че с цел да се засили прозрачността, в член 12 би следвало да се добави задължение за писмено нотифициране пред назначаващите органи и пред компетентните органи на промените, свързани със съответните законодателни, регулаторни и административни разпоредби,СЕ СПОРАЗУМЯХА ДА РЕВИЗИРАТ СПОРАЗУМЕНИЕТО, КАКТО СЛЕДВА:Член 1Ревизии към споразумението1. Член 1 се ревизира, както следва:i) в параграф 1 изразът "органи, посочени в приложение 1" се заменя с израза "органи, признати в съответствие с процедурите по настоящото споразумение" (по- нататък наричани "признати органи по оценката за съответствие").ii) в параграф 2 изразът "органи, посочени в приложение 1" се заменя с израза "признати органи по оценката за съответствие".2. Член 2, параграф 2 се заменя със следното:"Дефинициите, установени по ISO и IEC, могат да бъдат използвани за формулиране на значението на общите понятия, които са свързани с оценката за съответствие съгласно настоящото споразумение."3. Член 4 се заменя със следното:"Член 4ПроизходРазпоредбите на споразумението се прилагат за продуктите в обхвата на настоящото споразумение, независимо от техния произход."4. Член 5 се заменя със следното:"Член 5Признати органи по оценката за съответствиеСтраните се договарят, че органите по оценката за съответствие, признати в съответствие с предвидената в член 11 процедура, отговарят на условията да извършват оценка за съответствие."5. Член 6 се заменя със следното:"Член 6Назначаващи органи1. Страните се ангажират да гарантират, че техните назначаващи органи имат необходимите правомощия и компетенции да назначават органи по оценката за съответствие или да отменят назначаването, да суспендират или прекъсват суспендирането на назначените органи по оценката за съответствие, съобразно съответната юрисдикция.2. При назначаването на органи по оценката за съответствие назначаващите органи съблюдават общите принципи за назначаване, посочени в приложение 2, при условие на разпоредбите на съответния раздел IV в приложение 1. Тези


text: назначаващи органи съблюдават същите принципи при отмяна на назначаването, суспендиране и оттегляне суспендирането на назначаването."6. Член 7 се ревизира, както следва:В параграф 1 изразът "органите по оценката за съответствие под тяхната юрисдикция, посочени в приложение 1" се заменя с израза "признати органи по оценката за съответствие под тяхната юрисдикция".7. Член 8 се ревизира, както следва:i) в параграф 1, първа алинея изразът "посочени в приложение 1" се заменя с израза "на признати органи по оценката за съответствие.";ii) в параграф 1, втора алинея текстът "и на председателя на комитета" се заличава;iii) в параграф 4 след първото изречение се добавя ново изречение: "Това суспендиране се посочва в общия списък на признати органи по оценката за съответствие, посочени в приложение 1."8. Член 9 се ревизира, както следва:i) в параграф 2 изразът "органи по оценката за съответствие под тяхната юрисдикция, посочени в приложение 1" се заменя с израза "признати органи по оценката за съответствие под тяхната юрисдикция";ii) в параграф 3 изразът "Органите по оценката за съответствие, посочени в приложение 1" се заменя с израза "Признатите органи по оценката за съответствие", а следното изречение се добавя след първото изречение: "Назначаващите органи полагат всички усилия, за да гарантират, че признатите органи по оценката за съответствие си сътрудничат по подходящ начин."9. Член 10, параграф 4 се заменя със следното:"4. Комитетът може да разглежда всички въпроси, свързани с настоящото споразумение. По-специално той отговаря за:а) изготвяне на процедура за провеждане на проверката, предвидена в член 7;б) изготвяне на процедура за провеждане на проверката, предвидена в член 8;в) решенията за признаването на органите по оценката за съответствие, оспорвани съгласно член 8;г) решенията за отмяна на признаването на признати органи по оценката за съответствие, оспорвани съгласно член 8;д) проучването на всички законодателни, регулаторни и административни разпоредби, нотифицирани от едната страна пред другата страна съгласно член 12, с цел да се оцени тяхното въздействие върху споразумението, както и да се изменят и допълнят съответните раздели в приложение 1."10. Член 11 се заменя със следното:"Член 11Признаване, отмяна на признаването, модифициране на обхвата и суспендиране на органите по оценката за съответствие1. Следната процедура се прилага за признаването на органите по оценката за съответствие във връзка с изискванията, посочени в съответните глави на приложение 1:a) дадена страна, която желае да има признат орган по оценката за съответствие, нотифицира писмено другата страна за предложението си, за тази цел, като добавя по нейно искане съответната информация;б) ако другата страна се съгласи с предложението или не повдигне възражение в рамките на 60 дни от нотифицирането на предложението, органът по оценката за съответствие се счита за признат орган по оценката за съответствие съобразно условията на член 5;в) ако другата страна повдигне възражение в писмена форма в рамките на този период от 60 дни, се прилага член 8.2. Дадена страна може да отмени или суспендира признаването или да отмени суспендирането на признаването на орган по оценката за съответствие под нейната юрисдикция. Засегната страна незабавно нотифицира в писмена форма другата страна за решението си, заедно с датата на решението. Отмяната, суспендирането или отмяната на суспендирането влизат в сила на тази дата. Такава


text: отмяна или суспендиране се посочват в общия списък на признати органи по оценката за съответствие, посочени в приложение 1.3. Дадена страна може да предложи изменение на обхвата на дейност на признат орган по оценката за съответствие под нейната юрисдикция. При разширяване на обхвата и при редуциране на обхвата на дейност съответно се прилагат предвидените в член 11, параграфи 1 и 2 процедури.4. При изключителни обстоятелства дадена страна може да оспорва техническите компетенции на признат орган по оценката за съответствие под юрисдикцията на другата страна. В този случай се прилага член 8.5. Докладите, сертификатите, разрешителните и маркировките за съответствие, които са издадени от орган по оценката за съответствие след датата, на която неговото признаване е отменено или суспендирано, не е необходимо да бъдат признавани от страните. Докладите, сертификатите, разрешителните и маркировките за съответствие, които са издадени от орган по оценката за съответствие преди датата на отмяна на неговото признаване, продължават да бъдат признавани от страните, освен ако отговорният назначаващ орган не е ограничил или анулирал тяхната валидност. Страната, под чиято юрисдикция оперира отговорният назначаващ орган, нотифицира другата страна в писмена форма за всички такива промени, свързани с ограничаване или анулиране на валидността."11. Член 12 се ревизира, както следва:i) в параграф 2 изразът "в писмена форма" се добавя след израза "и нотифицира";ii) след параграф 2 се добавя параграф 2a със следния текст: "Всяка страна нотифицира писмено пред другата страна промените в нейните назначаващи органи и компетентни органи."Член 2Влизане в силаНастоящото споразумение се ратифицира или одобрява от страните съгласно техните процедури. То влиза в сила на първия ден от втория месец, следващ датата, на която страните са разменили дипломатически ноти, с които потвърждават приключването на съответните процедури за приемането на настоящото споразумение.Член 3Езици1. Настоящото Споразумение се съставя в два еднакви екземпляра на датски, нидерландски, английски, фински, френски, немски, гръцки, италиански, португалски, испански и шведски език, като всички текстове са еднакво автентични.2. Настоящото споразумение и споразумението между Европейската общност и Конфедерация Швейцария за взаимно признаване по отношение на оценка за съответствие се превеждат възможно най-бързо на чешки, естонски, унгарски, латвийски, литовски, малтийски, полски, словашки и словенски език. Комитетът е упълномощен да одобри тези езикови версии. След като бъдат одобрени, версиите на тези езици също стават автентични, както назованите в параграф 1 езици.В ДОКАЗАТЕЛСТВО ЗА КОЕТО долуподписаните надлежно упълномощени лица подписват настоящото споразумение.--------------------------------------------------


text:
 30.7.2016
 BG
 Официален вестник на Европейския съюз
 L 205/24
 РЕШЕНИЕ No 1/2016 НА СЪВМЕСТНИЯ КОМИТЕТ ЕС—ОПП
 от 18 февруари 2016 година
 за замяна на протокол 3 към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на Палестинската администрация на Западния бряг на река Йордан и Ивицата Газа, от друга страна, относно определението на понятието „продукти с произход“ и методите на административно сътрудничество [2016/1256]
 СЪВМЕСТНИЯТ КОМИТЕТ ЕС—ООП,
 като взе предвид Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, от друга страна (1), и по-специално член 25 от него,
 като взе предвид протокол 3 към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на Палестинската администрация на Западния бряг на река Йордан и Ивицата Газа, от друга страна, относно определението на понятието „продукти с произход“ и методите на административно сътрудничество,
 като има предвид, че:
 (1)
 Член 25 от Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, от друга страна („Споразумението“), се отнася до протокол 3 към Споразумението („протокол 3“), в който се определят правилата за произход и се предвижда кумулация на произхода между Европейския съюз, Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа и другите договарящи страни по Регионалната конвенция за паневросредиземноморските преференциални правила за произход (2) („Конвенцията“).
 (2)
 В член 39 от протокол 3 се посочва, че предвиденият в член 63 от Споразумението Съвместен комитет може да реши да измени разпоредбите на посочения протокол.
 (3)
 Целта на Конвенцията е да замени протоколите относно правилата за произход, които са в сила между държавите от паневросредиземноморския регион, с единен правен акт.
 (4)
 Европейският съюз и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, подписаха Конвенцията съответно на 15 юни 2011 г. и 18 септември 2013 г.
 (5)
 Европейският съюз и Организацията за освобождение на Палестина (ООП), действаща в полза на Палестинската администрация на Западния бряг и ивицата Газа, депозираха своите документи за приемане при депозитаря на Конвенцията съответно на 26 март 2012 г. и на 27 май 2014 г. В резултат на това и съгласно член 10, параграф 3 от Конвенцията, тя влезе в сила съответно за Съюза на 1 май 2012 г., а за Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа — на 1 юли 2014 г.
 (6)
 Поради това протокол 3 следва да бъде заменен с нов протокол, който съдържа препратка към Конвенцията,
 ПРИЕ НАСТОЯЩОТО


text:
РЕШЕНИЕ:
 Член 1
 Протокол 3 към Евро-средиземноморското временно споразумение за асоцииране в областта на търговията и сътрудничеството между Европейската общност, от една страна, и Организацията за освобождение на Палестина (ООП), действаща в полза на Палестинската администрация на Западния бряг на река Йордан и Ивицата Газа, от друга страна, относно определението на понятието „продукти с произход“ и методите на административно сътрудничество се заменя с текста в приложението към настоящото решение.
 Член 2
 Настоящото решение влиза в сила в деня на приемането му.
 То се прилага от 1 март 2016 г.
 Съставено в Брюксел на 18 февруари 2016 година.
 За Съвместния комитет
 Председател
 C. BERGER
 (1) ОВ L 187, 16.7.1997 г., стр. 3.
 (2) ОВ L 54, 26.2.2013 г., стр. 4.
 ПРИЛОЖЕНИЕ
 ПРОТОКОЛ 3
 относно определението на понятието „продукти с произход“ и методите на административно сътрудничество
 Член 1
 Приложими правила за произход
 1. За целите на изпълнението на настоящото споразумение се прилагат допълнение I и съответните разпоредби от допълнение II към Регионалната конвенция за паневросредиземноморските преференциални правила за произход (1) („Конвенцията“).
 2. Всички препратки към „съответното споразумение“ в допълнение I и в съответните разпоредби от допълнение II към Регионалната конвенция за паневросредиземноморските преференциални правила за произход се тълкуват като препратки към настоящото споразумение.
 Член 2
 Уреждане на спорове
 1. При възникване на спорове във връзка с процедурите за проверка, посочени в член 32 от допълнение I към Конвенцията, които не могат да бъдат уредени между митническите органи, поискали проверката, и митническите органи, отговорни за извършването на тази проверка, тези спорове се отнасят до Съвместния комитет.
 2. Във всички случаи уреждането на спорове между вносителя и митническите органи на държавата вносител се извършва съгласно законодателството на посочената държава.
 Член 3
 Изменения на протокола
 Съвместния комитет може да реши да измени разпоредбите на настоящия протокол.
 Член 4
 Оттегляне от Конвенцията
 1. Ако Европейският съюз или Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, изпрати писмено предизвестие до депозитаря на Конвенцията относно намерението си да се оттегли от Конвенцията в съответствие с член 9 от нея, Съюзът и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа, започват незабавно преговори по правилата за произход за целите на изпълнението на настоящото споразумение.
 2. До влизането в сила на договорените нови правила за произход приложимите към момента на оттеглянето правила за произход, които се съдържат в допълнение I към Конвенцията и, когато е уместно, в съответните разпоредби от допълнение II към нея, продължават да се прилагат към настоящото споразумение. Независимо от това от момента на оттеглянето правилата за произход, които се съдържат в допълнение I и, когато е уместно, в съответните разпоредби от допълнение II към Конвенцията, се тълкуват така, че да позволяват двустранна кумулация единствено между Европейския съюз и Организацията за освобождение на Палестина (ООП), действаща в полза на Палестинската администрация на Западния бряг и Ивицата Газа.
 (1) ОВ L 54, 26.2.2013 г., стр. 4.


text:
 Важна правна забележка
 |
 22005D0072
 Официален вестник n° L 239 , 15/09/2005 стр. 0064 - 0065
 Решение на Съвместния комитет на ЕИПNo 72/2005от 29 април 2005 годиназа изменение на Протокол 31 към Споразумението за ЕИП относно сътрудничеството в специфични области извън четирите свободиСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, по-нататък наричано "Споразумението", и по-специално член 98 от него,като има предвид, че:(1) Протокол 31 към Споразумението бе изменен с Решение No 180/2004 на Съвместния комитет на ЕИП от 16 декември 2004 г. [1](2) Подходящо е да се разшири сътрудничеството между договарящите страни по споразумението, така че то да обхваща подготвителната работа за засилване на изследователската дейност в областта на европейската сигурност (2005 г.).(3) Следователно Протокол 31 към Споразумението следва да се измени, за да започне осъществяването на това сътрудничество от 1 януари 2005 г.,РЕШИ:Член 1Член 1 от Протокол 31 от Споразумението се изменя, както следва:1. Параграф 1 се заменя със следния текст:"1. Държавите от ЕАСТ участват от 1 януари 1994 г. в осъществяването на рамкови програми за действия, предприети от страните на Общността в областта на научно-приложните и технологични изследвания, посочени в параграф 5, и считано от 1 януари 2005 г. — в дейностите, посочени в параграф 9, като участват в техните специфични програми."2. Параграф 2 се заменя със следния текст:"2. Държавите от ЕАСТ допринасят финансово за осъществяването на дейностите, посочени в параграфи 5 и 9, в съответствие с член 82, параграф 1, буква а) от Споразумението."3. Параграф 6 се заменя със следния текст:"6. Оценката и всяко съществено преориентиране на действията, предприети съгласно рамковите програми за действия от страните на Общността в областта на научно-приложното и технологично изследване, посочени в параграфи 5 и 9 са уредени с процедурата, посочена в член 79, параграф 3 от Споразумението."4. След параграф 8 се добавя следният параграф:"9. Държавите от ЕАСТ участват от 1 януари 2005 г. в действия, предприети от Общността в рамките на следния общ бюджете ред на Европейския съюз за финансовата 2005 година:- Бюджете ред 08.14.01: "подготвителната работа за засилване на изследователската дейност в областта на европейската сигурност (2005 г.)"."Член 2Настоящото решение влиза в сила на следващия ден след като се направи последната нотификация до Съвместния комитет на ЕИП, съгласно член 103, параграф 1 от Споразумението [**].То се прилага от 1 януари 2005 г.Член 3Настоящото решение се публикува в раздела за ЕИП и в притурката за ЕИП към Официален вестник на Европейския съюз.Съставено в Брюксел на 29 април 2005 година.За Съвместния комитет на ЕИППредседателRichard Wright[1] ОВ L 133, 26.5.2005 г., стр. 42.[**] Няма посочени конституционни изисквания.--------------------------------------------------


text:
 Важна правна забележка
 |
 22001D0009
 Официален вестник n° L 117 , 26/04/2001 стр. 0001 - 0002 специално чешко издание глава 11 том 06 стр. 97 - 98 специално испанско издание глава 11 том 06 стр. 97 - 98 специално унгарско издание глава 11 том 06 стр. 97 - 98 специално литвийско издание глава 11 том 06 стр. 97 - 98 LV.ES глава 11 том 06 стр. 97 - 98 MT.ES глава 11 том 06 стр. 97 - 98 PL.ES глава 11 том 06 стр. 97 - 98 SK.ES глава 11 том 06 стр. 97 - 98 специално словенско издание глава 11 том 06 стр. 97 - 98
 Решение на Съвместния комитет на ЕИПNo 9/2001от 23 февруари 2001 годиназа изменение на приложение II (Технически правила, стандарти, изпитвания и сертифициране) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокол за адаптиране на Споразумението за Европейското икономическо пространство, оттук нататък наричано "Споразумението", и по-специално член 98 от него,като има предвид, че:(1) Приложение II към споразумението беше изменено с Решение No 104/2000 на Съвместния комитет на ЕИП от 30 ноември 2000 г. [1].(2) Директива 2000/40/ЕО на Европейския парламент и на Съвета от 26 юни 2000 г. относно сближаване на законодателствата на държавите-членки относно предно разположената защита срещу вклиняване на моторните превозни средства и за изменение на Директива 70/156/ЕИО на Съвета [2] трябва да се включи в споразумението,РЕШИ:Член 1Към точка 1 (Директива 70/156/ЕИО на Съвета) в глава I на приложение II към споразумението се добавя следното тире:- "— 32000 L 0040: Директива 2000/40/ЕО на Европейския парламент и на Съвета от 26 юни 2000 г. (ОВ L 203, 10.8.2000 г., стр. 9)."Член 2Текстовете на Директива 2000/40/ЕО на Европейския парламент и на Съвета на исландски и норвежки език, които предстои да бъдат публикувани в притурката за ЕИП към Официален вестник на Европейските общности, са автентични.Член 3Настоящото решение влиза в сила на 24 февруари 2001 г., при условие че всички нотификации до Съвместния комитет на ЕИП [***] съгласно член 103, параграф 1 от споразумението са направени.Член 4Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 23 февруари 2001 година.За Съвместния комитет на ЕИППредседателP. Westerlund[1] ОВ L 45, 15.2.2001 г., стр. 3.[2] ОВ L 203, 10.8.2000 г., стр. 9.[***] Не са посочени конституционни изисквания.--------------------------------------------------


text:
 26.10.2012
 BG
 Официален вестник на Европейския съюз
 C 326/1
 ПРОТОКОЛ (No 4)
 ЗА УСТАВА НА ЕВРОПЕЙСКАТА СИСТЕМА НА ЦЕНТРАЛНИТЕ БАНКИ И НА ЕВРОПЕЙСКАТА ЦЕНТРАЛНА БАНКА
 ВИСОКОДОГОВАРЯЩИТЕ СЕ СТРАНИ,
 КАТО ЖЕЛАЯТ да изготвят устава на Европейската система на централните банки и на Европейската централна банка, предвиден в член 129, параграф 2 от Договора за функционирането на Европейския съюз,
 СЕ СПОРАЗУМЯХА по следните разпоредби, които са приложени към Договора за Европейския съюз и към Договора за функционирането на Европейския съюз:
 ГЛАВА I
 ЕВРОПЕЙСКА СИСТЕМА НА ЦЕНТРАЛНИТЕ БАНКИ
 Член 1
 Европейска система на централните банки
 В съответствие с член 282, параграф 1 от Договора за функционирането на Европейския съюз, Европейската централна банка (ЕЦБ) и националните централни банки образуват Европейската система на централните банки (ЕСЦБ). ЕЦБ и националните централни банки на държавите-членки, чиято парична единица е еврото, съставляват Евросистемата.
 ЕСЦБ и ЕЦБ изпълняват задачите си и извършват дейността си в съответствие с разпоредбите на Договорите и на настоящия устав.
 ГЛАВА II
 ЦЕЛИ И ЗАДАЧИ НА ЕСЦБ
 Член 2
 Цели
 В съответствие с членове 127, параграф 1 и 282, параграф 2 от Договора за функционирането на Европейския съюз, основна цел на ЕСЦБ е да поддържа ценова стабилност. Без да се засяга целта за ценова стабилност, тя подкрепя общите икономически политики в рамките на Съюза, за да допринесе за постигането на целите на Съюза, както са посочени в член 3 от Договора за Европейския съюз. ЕСЦБ действа в съответствие с принципа на отворената пазарна икономика при свободна конкуренция, като подкрепя ефективното разпределение на ресурсите, и в съответствие с принципите, посочени в член 119 от Договора за функционирането на Европейския съюз.
 Член 3
 Задачи
 3.1. В съответствие с член 127, параграф 2 от Договора за функционирането на Европейския съюз, основните задачи, осъществявани чрез ЕСЦБ, са:
 —
 да определя и осъществява паричната политика на Съюза;
 —
 да осъществява валутни операции в съответствие с разпоредбите на член 219 от посочения договор;
 —
 да държи и управлява официалните резерви в чуждестранна валута на държавите-членки;
 —
 да насърчава нормалното функциониране на платежните системи.
 3.2. В съответствие с член 127, параграф 3 от посочения договор, третото тире на член 3.1 не засяга държането и управлението от правителствата на държавите-членки на текущи средства в чуждестранна валута.
 3.3. В съответствие с член 127, параграф 5 от посочения договор, ЕСЦБ допринася за гладкото осъществяване на политиката, провеждана от компетентните органи, свързана с надзора за благоразумие върху кредитните институции и със стабилността на финансовата система.
 Член 4
 Консултативни функции
 В съответствие с член 127, параграф 4 от Договора за функционирането на Европейския съюз:
 а)
 консултации с ЕЦБ се осъществяват:
 —
 по всеки предложен акт на Съюза в областите на нейната компетентност;
 —
 от националните власти, във връзка с всеки проект на нормативна разпоредба в областите на нейната компетентност, но в рамките и при условията, определени от Съвета, в съответствие с процедурата, предвидена в член 41;
 б)
 ЕЦБ може да представя становища на институции, органи, служби или агенции на Съюза, или на националните власти, по въпроси, в кръга на нейната компетентност.
 Член 5
 Събиране на статистическа


text:
информация
 5.1. С цел осъществяването на задачите на ЕСЦБ, ЕЦБ, подпомагана от националните централни банки, събира необходимата статистическа информация от компетентните национални власти или пряко от стопанските субекти. За тези цели тя си сътрудничи с институциите, органите, службите или агенциите на Съюза, с компетентните власти на държавите-членки, или на трети държави, и с международни организации.
 5.2. Националните централни банки осъществяват, доколкото това е възможно, задачите, описани в член 5.1.
 5.3. ЕЦБ допринася, когато е необходимо, за хармонизацията на разпоредбите и практиките, регулиращи събирането, съставянето и разпространяването на статистически данни в областите на нейната компетентност.
 5.4. Съветът, в съответствие с процедурата, предвидена в член 41, определя физическите и юридическите лица, които са длъжни да спазват изискванията за предоставяне на информация, режима на поверителност и съответни разпоредби за изпълнение на задълженията.
 Член 6
 Международно сътрудничество
 6.1. В областта на международното сътрудничество, свързано със задачите, възложени на ЕСЦБ, ЕЦБ определя как да бъде представлявана ЕСЦБ.
 6.2. ЕЦБ и, след нейното одобрение, националните централни банки могат да участват в международни парични институции.
 6.3. Членове 6.1 и 6.2 не засягат член 138 от Договора за функционирането на Европейския съюз.
 ГЛАВА ТРЕТА
 ОРГАНИЗАЦИЯ НА ЕСЦБ
 Член 7
 Независимост
 В съответствие с член 130 от Договора за функционирането на Европейския съюз, при упражняване на правомощията и изпълнението на задачите и задълженията, възложени им в съответствие с Договорите и настоящия устав, нито ЕЦБ, нито национална централна банка, нито някой от членовете на техните органи за вземане на решения имат право да искат или да приемат указания от институциите, органите, службите или агенциите на Съюза, от някое правителство на държава-членка или от някой друг орган. Институциите, органите, службите или агенциите на Съюза, както и правителствата на държавите-членки се задължават да спазват този принцип и да не се стремят да оказват влияние върху членовете на органите за вземане на решения на ЕЦБ или на националните централни банки при изпълнение на техните задачи.
 Член 8
 Общ принцип
 ЕСЦБ се ръководи от органите за вземане на решения на ЕЦБ.
 Член 9
 Европейска централна банка
 9.1. ЕЦБ, която в съответствие с член 282, параграф 3 от Договора за функционирането на Европейския съюз има правосубектност, притежава във всяка от държавите-членки най-широката правоспособност, предоставена на юридическите лица, в съответствие с националното законодателство; в частност ЕЦБ може да придобива или да се разпорежда с движимо и недвижимо имущество и да бъде страна в съдебно производство.
 9.2. ЕЦБ осигурява изпълнението на задачите, възложени на ЕСЦБ в съответствие с член 127, параграфи 2, 3 и 5 от посочения договор чрез осъществяване на нейната собствена дейност в съответствие с настоящия устав или чрез националните централни банки по силата на членове 12.1 и 14.
 9.3. В съответствие с член 129, параграф 1 от посочения договор, органите за вземане на решения на ЕЦБ са Управителен съвет и Изпълнителен съвет.
 Член 10
 Управителен съвет
 10.1. В съответствие с член 283, параграф 1 от Договора за функционирането на Европейския съюз, Управителният съвет се състои от членовете на Изпълнителния съвет на ЕЦБ и управителите на националните централни банки на държавите-членки, чиято парична единица е